Удзельнікаў канферэнцыі вітаў рэктар БДПУ імя Максіма Танка Аляксандр Іванавіч Жук: “Сёння спецыялісты розных краін прадстаўляюць нам канкрэтныя вынікі сваёй навукова-педагагічнай і культурна-асветніцкай дзейнасці ў кірунку інклюзіўнай адукацыі. У Беларусі таксама было шмат зроблена на дзяржаўным узроўні па забеспячэнні роўнага доступу да адукацыі людзей з абмежаванымі магчымасцямі. У 2015 годзе мы далучыліся да Канвенцыі ААН аб правах інвалідаў, прынялі Канцэпцыю развіцця інклюзіўнай адукацыі асоб з АПФР, распрацавалі план па яе рэалізацыі на 2016—2020 гады. У сувязі з тым працягваем удасканальваць падыходы да падрыхтоўкі адпаведных педагагічных кадраў. У мінулым годзе міністрам адукацыі былі зацверджаны стратэгічна важныя дакументы, якія вызначаюць вектар развіцця непарыўнай педагагічнай адукацыі з улікам інклюзіўных працэсаў на наступныя пяць гадоў, у прыватнасці Канцэпцыя развіцця педагагічнай адукацыі да 2020 года і план мерапрыемстваў па яе рэалізацыі, які грунтуецца на аснове кластарнай арганізацыі супрацоўніцтва ў адукацыйнай сферы. Завяршаецца работа і над прафесійным стандартам педагога, да якога на ўсіх кваліфікацыйных узроўнях прад’яўляюцца абавязковыя патрабаванні па авалоданні новымі запатрабаванымі жыццём кампетэнцыямі. Педагогу неабходна ўменне працаваць з рознымі катэгорыямі дзяцей і ствараць для іх інклюзіўнае адукацыйнае асяроддзе. Прафесійны стандарт педагога дазволіць распрацаваць кампетэнтнасныя мадэлі выпускнікоў усіх узроўняў педагагічнай адукацыі”.